CELEX: 32016D2274
Language: el
Date: 2016-12-15 00:00:00
Title: Εκτελεστική απόφαση (ΕΕ) 2016/2274 της Επιτροπής, της 15ης Δεκεμβρίου 2016, σχετικά με την ισοδυναμία του ρυθμιστικού πλαισίου για τους κεντρικούς αντισυμβαλλομένους στη Νέα Ζηλανδία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου

16.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 342/54
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2274 ΤΗΣ ΕΠΙΤΡΟΠΉΣ
   της 15ης Δεκεμβρίου 2016
   σχετικά με την ισοδυναμία του ρυθμιστικού πλαισίου για τους κεντρικούς αντισυμβαλλομένους στη Νέα Ζηλανδία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
   Εκτιμώντας τα ακόλουθα:
   
               (1)
            
            
               Η διαδικασία που ισχύει για την αναγνώριση κεντρικών αντισυμβαλλομένων (στο εξής «CCP») εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που έχουν λάβει άδεια λειτουργίας σε τρίτες χώρες, των οποίων τα ρυθμιστικά πρότυπα είναι ισοδύναμα προς εκείνα που καθορίζονται στον εν λόγω κανονισμό, να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα/-οι στην Ένωση. Η εν λόγω διαδικασία αναγνώρισης και οι αποφάσεις ισοδυναμίας που προβλέπονται σε αυτόν, ως εκ τούτου, συμβάλλουν στην επίτευξη του κύριου σκοπού του κανονισμού (ΕΕ) αριθ. 648/2012, δηλαδή να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση συμβάσεων εξωχρηματιστηριακών παραγώγων, μεταξύ άλλων και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.
            
         
               (2)
            
            
               Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός αυτής της αξιολόγησης ισοδυναμίας είναι, επομένως, να εξακριβωθεί ότι οι νομοθετικές και εποπτικές ρυθμίσεις της Νέας Ζηλανδίας διασφαλίζουν ότι οι CCP, που είναι εγκατεστημένοι και διαθέτουν άδεια λειτουργίας εκεί, δεν εκθέτουν τα εκκαθαριστικά μέλη και τους τόπους διαπραγμάτευσης, που είναι εγκατεστημένα/-οι στην Ένωση, σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν οι δεύτεροι, από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση. Άρα, θα πρέπει, ιδίως, να ληφθούν υπόψη οι σημαντικά χαμηλότεροι εγγενείς κίνδυνοι στις δραστηριότητες εκκαθάρισης που πραγματοποιούνται σε χρηματοπιστωτικές αγορές που είναι μικρότερες από τη χρηματοπιστωτική αγορά της Ένωσης.
            
         
               (3)
            
            
               Σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012, χρειάζεται να πληρούνται τρεις προϋποθέσεις προκειμένου να κριθεί ότι οι νομοθετικές και εποπτικές ρυθμίσεις τρίτης χώρας σχετικά με τους κεντρικούς αντισυμβαλλομένους που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.
            
         
               (4)
            
            
               Σύμφωνα με την πρώτη προϋπόθεση, οι κεντρικοί αντισυμβαλλόμενοι που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (5)
            
            
               Οι νομικά δεσμευτικές απαιτήσεις της Νέας Ζηλανδίας για κεντρικούς αντισυμβαλλομένους που έχουν λάβει άδεια λειτουργίας εκεί αποτελούνται από το Μέρος 5C του νόμου του 1989 για την Τράπεζα Αποθεμάτων της Νέας Ζηλανδίας (εφεξής «οι πρωταρχικοί κανόνες») και τις διατάξεις με τις οποίες οι κεντρικοί αντισυμβαλλόμενοι έχουν λάβει άδεια λειτουργίας ως επιλεγόμενο σύστημα διακανονισμού (εφεξής «διατάξεις διακανονισμού»). Οι πρωταρχικοί κανόνες και οι διατάξεις διακανονισμού καθορίζουν τις απαιτήσεις τις οποίες πρέπει να πληρούν οι κεντρικοί αντισυμβαλλόμενοι σε συνεχή βάση, προκειμένου να είναι σε θέση να παρέχουν υπηρεσίες εκκαθάρισης στη Νέα Ζηλανδία. Οι κεντρικοί αντισυμβαλλόμενοι που είναι εγκατεστημένοι στη Νέα Ζηλανδία μπορούν να λάβουν άδεια ως επιλεγόμενο σύστημα διακανονισμού από τον γενικό κυβερνήτη, κατόπιν οδηγιών αφενός του υπουργού Οικονομικών και αφετέρου του υπουργού Εμπορίου και σύμφωνα με την κοινή σύσταση της Τράπεζας της Νέας Ζηλανδίας και της αρχής χρηματοπιστωτικών αγορών (εφεξής από κοινού «οι κοινές ρυθμιστικές αρχές»). Μπορούν να επιβληθούν όροι για τη χορήγηση άδειας κεντρικού αντισυμβαλλομένου ως επιλεγόμενου συστήματος διακανονισμού. Οι διατάξεις διακανονισμού εγκρίνουν τους εσωτερικούς κανόνες και τις διαδικασίες του επιλεγόμενου συστήματος διακανονισμού που περιλαμβάνουν τις απαιτήσεις που πρέπει να πληρούν τα καθορισμένα συστήματα διακανονισμού, και που συνάδουν με την πολιτική υψηλού επιπέδου των κοινών ρυθμιστικών αρχών που δημοσιεύεται από αυτές. Σύμφωνα με τον νόμο του 1989 για την Τράπεζα Αποθεμάτων της Νέας Ζηλανδίας, τα καθορισμένα συστήματα διακανονισμού πρέπει να συμμορφώνονται με τα σχετικά διεθνή πρότυπα για τα συστήματα εκκαθάρισης και διακανονισμού, συμπεριλαμβανομένων των αρχών για τις υποδομές των χρηματοπιστωτικών αγορών («PFMI»), που εκδόθηκαν στο τέλος Απριλίου 2012 από την Επιτροπή Συστημάτων Πληρωμών και Διακανονισμού (2) και τον Διεθνή Οργανισμό των Επιτροπών Κεφαλαιαγοράς («IOSCO»). Οι κοινές ρυθμιστικές αρχές εξέδωσαν κοινή πολιτική δήλωση με τίτλο «Ο καθορισμός και η εποπτεία των καθορισμένων συστημάτων διακανονισμού», με την οποία τα καθορισμένα συστήματα διακανονισμού υποχρεούνται να τηρούν τις PFMI.
            
         
               (6)
            
            
               Συνεπώς, οι νομικά δεσμευτικές απαιτήσεις που ισχύουν για τους CCP που έχουν λάβει άδεια στη Νέα Ζηλανδία περιλαμβάνουν μια προσέγγιση δύο κατηγοριών. Οι βασικές αρχές που προβλέπονται στους πρωταρχικούς κανόνες καθιερώνουν τα πρότυπα υψηλού επιπέδου με τα οποία πρέπει να συμμορφώνονται τα καθορισμένα συστήματα διακανονισμού, προκειμένου να λάβουν άδεια για την παροχή υπηρεσιών εκκαθάρισης στη Νέα Ζηλανδία. Οι εν λόγω πρωταρχικοί κανόνες αποτελούν την πρώτη κατηγορία νομικά δεσμευτικών απαιτήσεων στη Νέα Ζηλανδία. Για να τεκμηριώνεται η συμμόρφωση προς τους πρωταρχικούς κανόνες, τα επιλεγόμενα συστήματα διακανονισμού πρέπει να υποβάλλουν τους εσωτερικούς τους κανόνες και διαδικασίες στις κοινές ρυθμιστικές αρχές, προς έγκριση. Οι εν λόγω εσωτερικοί κανόνες και διαδικασίες, από κοινού με τις διατάξεις διακανονισμού με τις οποίες εγκρίνονται, αποτελούν τη δεύτερη κατηγορία των νομικά δεσμευτικών απαιτήσεων στη Νέα Ζηλανδία, στις οποίες πρέπει να προβλέπονται περιοριστικές λεπτομέρειες σχετικά με τον τρόπο με τον οποίο το επιλεγόμενο σύστημα διακανονισμού θα πληροί τα εν λόγω πρότυπα και τις PFMI. Οι κοινές ρυθμιστικές αρχές αξιολογούν τη συμμόρφωση του επιλεγόμενου συστήματος διακανονισμού προς τα πρότυπα αυτά και προς τις PFMI. Όταν το σύστημα έχει λάβει άδεια λειτουργίας ως επιλεγόμενο σύστημα διακανονισμού, οι εν λόγω εσωτερικοί κανόνες και διαδικασίες καθίστανται νομικά δεσμευτικοί, γι' αυτό και δεν μπορεί να τροποποιηθεί εάν οι κοινές ρυθμιστικές αρχές διατυπώσουν αντιρρήσεις σχετικά με τις σκοπούμενες τροποποιήσεις.
            
         
               (7)
            
            
               Η αξιολόγηση της ισοδυναμίας των νομοθετικών και εποπτικών ρυθμίσεων που ισχύουν για τα επιλεγόμενα συστήματα διακανονισμού που είναι εγκατεστημένα στη Νέα Ζηλανδία θα πρέπει επίσης να λαμβάνει υπόψη το αποτέλεσμα μετριασμού του κινδύνου που διασφαλίζουν όσον αφορά το επίπεδο κινδύνου στο οποίο εκτίθενται τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση, λόγω της συμμετοχής τους στις οντότητες αυτές. Το αποτέλεσμα μετριασμού του κινδύνου προσδιορίζεται, αφενός, από το επίπεδο του εγγενούς κινδύνου των δραστηριοτήτων εκκαθάρισης που πραγματοποιούνται από τον συγκεκριμένο κεντρικό αντισυμβαλλόμενο, το οποίο εξαρτάται από το μέγεθος της χρηματοπιστωτικής αγοράς στην οποία δραστηριοποιείται και, αφετέρου, από την καταλληλότητα των νομοθετικών και εποπτικών ρυθμίσεων που ισχύουν για τους CCP, για τη μείωση αυτού του επιπέδου του κινδύνου. Προκειμένου να επιτευχθεί ισοδύναμο αποτέλεσμα μετριασμού του κινδύνου, χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.
            
         
               (8)
            
            
               Η χρηματοπιστωτική αγορά στην οποία ασκούν τις δραστηριότητές τους εκκαθάρισης τα επιλεγόμενα συστήματα διακανονισμού που έχουν λάβει άδεια λειτουργίας στη Νέα Ζηλανδία είναι σημαντικά μικρότερη από εκείνη στην οποία δραστηριοποιούνται οι CCP που είναι εγκατεστημένοι στην Ένωση. Κατά την τελευταία τριετία, η συνολική αξία των συναλλαγών παραγώγων που εκκαθαρίστηκαν στη Νέα Ζηλανδία αντιπροσώπευε λιγότερο από το 1 % της συνολικής αξίας των συναλλαγών παραγώγων που εκκαθαρίστηκαν στην Ένωση. Ως εκ τούτου, η συμμετοχή σε επιλεγόμενα συστήματα διακανονισμού που είναι εγκατεστημένα στη Νέα Ζηλανδία εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση.
            
         
               (9)
            
            
               Οι νομοθετικές και εποπτικές ρυθμίσεις που ισχύουν για τα επιλεγόμενα συστήματα διακανονισμού που είναι εγκατεστημένα στη Νέα Ζηλανδία μπορούν, ως εκ τούτου, να θεωρηθούν ισοδύναμες όταν είναι κατάλληλες για τον μετριασμό αυτού του χαμηλότερου επιπέδου κινδύνου. Οι πρωταρχικοί κανόνες που ισχύουν για τα επιλεγόμενα συστήματα διακανονισμού που έχουν λάβει άδεια λειτουργίας στη Νέα Ζηλανδία, οι οποίοι συμπληρώνονται από τους εσωτερικούς κανόνες και διαδικασίες, που θέτουν σε εφαρμογή τις PFMI, μετριάζουν το χαμηλότερο επίπεδο κινδύνου που υπάρχει στη Νέα Ζηλανδία και επιτυγχάνουν αποτέλεσμα μείωσης του κινδύνου ισοδύναμο με εκείνο που επιδιώκεται με τον κανονισμό (ΕΕ) αριθ. 648/2012.
            
         
               (10)
            
            
               Ως εκ τούτου, πρέπει να συναχθεί το συμπέρασμα ότι οι νομοθετικές και εποπτικές ρυθμίσεις της Νέας Ζηλανδίας διασφαλίζουν ότι τα επιλεγόμενα συστήματα διακανονισμού που έχουν λάβει άδεια λειτουργίας εκεί πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (11)
            
            
               Σύμφωνα με τη δεύτερη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Νέας Ζηλανδίας όσον αφορά τους κεντρικούς αντισυμβαλλομένους που έχουν λάβει άδεια λειτουργίας εκεί πρέπει να προβλέπουν αποτελεσματική εποπτεία των εν λόγω κεντρικών αντισυμβαλλομένων και επιβολή του νόμου σε συνεχή βάση.
            
         
               (12)
            
            
               Η εποπτεία των επιλεγόμενων συστημάτων διακανονισμού που έχουν λάβει άδεια λειτουργίας στη Νέα Ζηλανδία διενεργείται από τις κοινές ρυθμιστικές αρχές. Οι κοινές ρυθμιστικές αρχές δύνανται να ζητούν πληροφορίες από τα επιλεγόμενα συστήματα διακανονισμού και τους συμμετέχοντες σε αυτά, και μπορούν να επιβάλλουν κυρώσεις αν αρνηθούν να απαντήσουν. Οι κοινές ρυθμιστικές αρχές μπορούν να ανακαλέσουν την άδεια ενός επιλεγόμενου συστήματος διακανονισμού. Οι κοινές ρυθμιστικές αρχές παρακολουθούν τη συμμόρφωση των επιλεγόμενων συστημάτων διακανονισμού με τους όρους στους οποίους υπόκειται η χορήγηση άδειας λειτουργίας ως επιλεγόμενου συστήματος διακανονισμού. Οι όροι αυτοί μπορούν να περιλαμβάνουν απαιτήσεις για την κοινοποίηση στις κοινές ρυθμιστικές αρχές σημαντικών γεγονότων (όπως μη τήρηση ή αλλαγές στο πλαίσιο διαχείρισης κινδύνου του συστήματος ή την πολιτική χρηματοοικονομικών πόρων), τακτική υποβολή εκθέσεων στις κοινές ρυθμιστικές αρχές και τη δημοσίευση πληροφοριών, συμπεριλαμβανομένης της αυτοαξιολόγησης με βάση τα σχετικά διεθνή πρότυπα (PFMI). Οι κοινές ρυθμιστικές αρχές συνέρχονται τακτικά με τα ανώτερα διοικητικά στελέχη από τα επιλεγόμενα συστήματα διακανονισμού και δύνανται να επανεξετάζουν την άδεια και να την υποβάλλουν σε πρόσθετες προϋποθέσεις ή να την ανακαλούν αν δεν πληρούνται οι ισχύουσες απαιτήσεις.
            
         
               (13)
            
            
               Πρέπει, επομένως, να συναχθεί το συμπέρασμα ότι τα επιλεγόμενα συστήματα διακανονισμού που έχουν λάβει άδεια λειτουργίας στη Νέα Ζηλανδία υπόκεινται σε αποτελεσματική εποπτεία και επιβολή του νόμου σε συνεχή βάση.
            
         
               (14)
            
            
               Σύμφωνα με την τρίτη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Νέας Ζηλανδίας πρέπει να περιλαμβάνουν ένα αποτελεσματικό ισοδύναμο σύστημα για την αναγνώριση των κεντρικών αντισυμβαλλομένων που έχουν λάβει άδεια λειτουργίας βάσει των νομικών καθεστώτων τρίτων χωρών («CCP τρίτων χωρών»).
            
         
               (15)
            
            
               Οι CCP τρίτων χωρών μπορούν να λειτουργούν στη Νέα Ζηλανδία, υπό τον όρο ότι οι νομοθετικές και εποπτικές ρυθμίσεις που ισχύουν γι' αυτούς και τους συμμετέχοντες σε αυτούς είναι νομικά ισχυρές. Επιπλέον, οι CCP τρίτων χωρών πρέπει να υπόκεινται σε αποτελεσματική εποπτεία, που να εξασφαλίζει τη συμμόρφωση με τις ισχύουσες νομοθετικές και εποπτικές ρυθμίσεις. Δύναται να συναφθεί μνημόνιο συνεννόησης μεταξύ της Τράπεζας της Νέας Ζηλανδίας και της αρμόδιας εποπτικής αρχής της τρίτης χώρας του κεντρικού αντισυμβαλλομένου.
            
         
               (16)
            
            
               Κατά συνέπεια, θα πρέπει να συναχθεί το συμπέρασμα ότι οι νομοθετικές και εποπτικές ρυθμίσεις της Νέας Ζηλανδίας προβλέπουν ένα αποτελεσματικό ισοδύναμο σύστημα για την αναγνώριση CCP τρίτων χωρών.
            
         
               (17)
            
            
               Η παρούσα απόφαση βασίζεται στις νομικά δεσμευτικές απαιτήσεις που αφορούν τα επιλεγόμενα συστήματα διακανονισμού και ισχύουν στη Νέα Ζηλανδία κατά τον χρόνο έκδοσης της παρούσας απόφασης. Η Επιτροπή, σε συνεργασία με την Ευρωπαϊκή Αρχή Κινητών Αξιών και Αγορών (ESMA), θα πρέπει να συνεχίσει να παρακολουθεί, σε τακτική βάση, την εξέλιξη του νομοθετικού και εποπτικού πλαισίου για τα επιλεγόμενα συστήματα διακανονισμού στη Νέα Ζηλανδία και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
            
         
               (18)
            
            
               Η τακτική επανεξέταση των νομοθετικών και εποπτικών ρυθμίσεων που ισχύουν στη Νέα Ζηλανδία για τα επιλεγόμενα συστήματα διακανονισμού που έχουν λάβει άδεια λειτουργίας εκεί δεν θα πρέπει να θίγει τη δυνατότητα της Επιτροπής να διενεργεί ειδική επανεξέταση, ανά πάσα στιγμή, εκτός του πλαισίου της γενικής επανεξέτασης σε περίπτωση που, λόγω σχετικών εξελίξεων, καταστεί αναγκαίο η Επιτροπή να αξιολογήσει εκ νέου την ισοδυναμία που χορηγείται με την παρούσα απόφαση. Η εν λόγω επανεξέταση θα μπορούσε να οδηγήσει στην κατάργηση της παρούσας απόφασης.
            
         
               (19)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Νέας Ζηλανδίας που αποτελούνται από το μέρος 5C του νόμου του 1989 για την Τράπεζα Αποθεμάτων της Νέας Ζηλανδίας, όπως συμπληρώθηκε από τη δήλωση πολιτικής με τίτλο «Ο καθορισμός και η εποπτεία των επιλεγόμενων συστημάτων διακανονισμού», βάσει των οποίων τα επιλεγόμενα συστήματα διακανονισμού υποχρεούνται να τηρούν τις PFMI, και που ισχύουν για τα επιλεγόμενα συστήματα διακανονισμού, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 15 Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1.
   
      (2)  Από την 1η Σεπτεμβρίου 2014, η Επιτροπή Συστημάτων Πληρωμών και Διακανονισμού άλλαξε την επωνυμία της σε Επιτροπή για τις Υποδομές Πληρωμών και Αγορών.